Ministru kabineta noteikumu projekta **„Grozījumi Ministru kabineta 2005.gada 27.decembra noteikumos Nr.1031 „Noteikumi par budžetu izdevumu klasifikāciju atbilstoši ekonomiskajām kategorijām””** sākotnējās ietekmes novērtējuma ziņojums **(anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ministru kabineta noteikumu projekta mērķis ir pilnveidot budžetu izdevumu klasifikāciju un nodrošināt, ka pēc ekonomiskās būtības līdzvērtīgi izdevumi tiktu attiecināti uz vienu kodu, tādējādi samazinot administratīvo slogu un novēršot interpretācijas iespējas un atvieglojot klasifikācijas piemērošanu.  Ministru kabineta noteikumi stājas spēkā 2020.gada 1.janvārī. |

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Noteikumu projekts sagatavots pēc Finanšu ministrijas iniciatīvas, un turpinot 2018.gadā iesākto, kad tika nolemts, ka ievērojamu daļu būtisku izmaiņu jāatliek diskusijām uz 2019.gadu.  Projekts tiek izstrādāts, lai atvieglotu klasifikācijas piemērošanu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **Noteikumu projekts tika sagatavots ar mērķi**:   * nodrošināt, ka pēc ekonomiskās būtības līdzvērtīgi izdevumi tiktu attiecināti uz vienu kodu, tādējādi samazinot administratīvo slogu un novēršot interpretācijas iespējas un atvieglojot klasifikācijas piemērošanu; * nodrošināt starptautiskās finanšu statistikas prasībām atbilstošus datu griezumus; * nodrošināt viendabīgas un salīdzināmas informācijas pieejamību nacionālajām izdevumu analīzes vajadzībām; * Ministru kabineta noteikumu līmenī nostiprinot iespējami universālas izdevumu pozīcijas (ņemot vērā budžeta iestāžu darbības specifikas daudzveidību), savukārt iestāžu līmenī, ja iestādēm tas ir nepieciešams, izmantojot iespēju veikt detalizētāku analītisko uzskaiti, piemēram, ieviešot klasifikācijas piekto zīmi vai citus iestādē esošos analītiskos rīkus; * samazināt izdevumu klasifikācijas kodu skaitu (apvienojot apakškodus), tādējādi novēršot interpretācijas iespējas un atvieglojot klasifikācijas piemērošanu; * precizēt klasifikācijas kodu nosaukumus un skaidrojumus, ņemot vērā dažādas izmaiņas normatīvajos aktos; * veikt citus precizējošā un skaidrojošā rakstura pilnveidojumus, lai izdevumu klasifikācijas piemērošanu padarītu ērtāku tās lietotājiem.  1. **“Administratīvie” izdevumi**   Izdevumu ekonomiskās klasifikācijas kodos, kuros šobrīd ir atsauce uz administratīvajiem izdevumiem, uzskaitītie izdevumi pēc būtības ir daudz šaurāki nekā administratīvo izdevumu jēdziens kopumā. Administratīvajos izdevumos, atkarībā no analīzes konteksta un tvēruma, var ietilpt izdevumi no dažādām 2000, 1000 un pat 5000 koda ekonomiskajām kategorijām. Tāpēc turpmāk izdevumu ekonomiskajā klasifikācijā netiks atsevišķi nodalīta "administratīvo izdevumu" pozīcija. Tādējādi tiek veiktas attiecīgas izmaiņas kodu struktūrā, nosaukumos un skaidrojumos:   * Kodam 2200 “Pakalpojumi” precizēts skaidrojums; * Kodam 2230 “Iestādes administratīvie izdevumi un ar iestādes darbības nodrošināšanu saistītie izdevumi” precizēts nosaukums un skaidrojums * Kodam 2231 “Administratīvie izdevumi un sabiedriskās attiecības” precizēts nosaukums un skaidrojums (turpmāk uz šo kodu attiecinās izdevumus par pakalpojumiem sabiedrisko attiecību un sabiedrisko aktivitāšu īstenošanai), plašāk paskaidrojot, kādi izdevumi uz šo kodu ir jāattiecina (tai skaitā ievērojot pašvaldību darbības specifiku, kas organizē dažādus izklaidējošā rakstura un sadraudzības pasākumus iedzīvotājiem, skolu audzēkņiem utt.). Tā kā tiek svītrots kods 2279 “Pārējie iepriekš neklasificētie pakalpojumu veidi”, tad kodam 2231 tiek pievienotas maksas par dalību iekšzemes un ārvalstu organizāciju pasākumos saistībā ar iestādes pārstāvēšanu (izņemot starptautisko sadarbību, ko attiecina uz kodu 7700); * Kodam 2239 “Pārējie iestādes administratīvie izdevumi” precizēts nosaukums un skaidrojums atbilstoši izmaiņām kodos 2230 “ Iestādes administratīvie izdevumi un ar iestādes darbības nodrošināšanu saistītie izdevumi” un 2270 “Citi pakalpojumi”. Tāpat uz šo kodu attiecina izdevumus no koda 2279 “Pārējie iepriekš neklasificētie pakalpojumu veidi”, izņemot izdevumus par dalību maksām (uz kodu 2231), profesionālās izglītības iestāžu izglītojamo prakses organizēšanas izdevumus (pievienoti kodam 2235 “Izdevumi par saņemtajiem mācību pakalpojumiem”), akcīzes nodokļu marku izdevumus (pievienoti kodam 2390 “Pārējās preces”, precizējot tā skaidrojumu, svītrojot specifiskās pozīcijas, jo visas nav iespējams skaidrojumā ietvert), un izdevumus, kurus pārklasificējot un iestādēm veicot izdevumu ekonomiskās būtības izvērtēšanu var attiecināt uz atbilstošajiem izdevumu kodiem; * Kodam 2235 “Izdevumi par saņemtajiem mācību pakalpojumiem” tiek precizēts skaidrojums. Ņemot vērā jauno pieeju administratīvajiem izdevumiem, nav vairs pamatoti izdevumus par mācību pakalpojumiem sadalīt pēc saņēmēju loka. Tāpēc turpmāk visus izdevumus par mācību ārpakalpojumiem (gan darbiniekiem, gan izglītojamiem, gan bezdarbniekiem utt.) attiecina uz kodu 2235. Tāpat uz kodu 2235 tiek attiecināti izdevumi par profesionālās izglītības iestāžu izglītojamo prakses organizēšanu; * Kodam 2270 “Citi pakalpojumi” precizēts nosaukums; * Kodam 2310 “Izdevumi par precēm iestādes darbības nodrošināšanai” precizēts nosaukums, precīzāk atspoguļojot tā apakškodos klasificējamo pozīciju būtību; * Kodam 2314 “Izdevumi par precēm iestādes administratīvās darbības nodrošināšanai un sabiedrisko attiecību īstenošanai” tiek precizēts nosaukums un skaidrojums, norādot, ka uz šo kodu attiecina preces iestādes sabiedrisko attiecību un citu sabiedrisko aktivitāšu īstenošanai; * Svītrots kods 2800 “Pakalpojumi, kurus budžeta iestādes apmaksā noteikto funkciju ietvaros, kas nav iestādes administratīvie izdevumi”, jo izdevumu ekonomiskajā klasifikācijā turpmāk netiks atsevišķi nodalīti "administratīvie" izdevumi un "ne-administratīvie" izdevumi. Pārklasificējot līdz šim uz 2800 kodu attiecinātos izdevumus, iestādes veic izdevumu ekonomiskās būtības izvērtēšanu un attiecina izdevumus uz atbilstošajiem izdevumu kodiem.  1. **Ārvalstīs nodarbināto amatpersonu (darbinieku) kompensācijas**   Kodā 2238 “Ārvalstīs strādājošo darbinieku dzīvokļa īres un komunālo izdevumu kompensācija” apvienotas kompensācijas ārvalstīs strādājošajiem, novēršot to sadrumstalotību pa kodiem.  No koda 1224 “Ārvalstīs nodarbināto amatpersonu (darbinieku) pabalsti un kompensācijas” tiek svītrots vārds "kompensācijas", jo tās tiek uzskaitītas kodā 2238, un kodā 1224 pēc būtības tiek uzskaitīti tikai pabalsti.  Koda 2122 “Pārējie komandējumu un darba braucienu izdevumi” sadaļa par kompensācijām par dienestu ārvalstīs pievienota kodam 2238, kā arī papildināts koda 2122 skaidrojums ar izdevumiem par pilsētu, tūristu nodokli un citiem līdzvērtīgiem maksājumiem, kas radušies komandējuma laikā.  Koda 2233 “Izdevumi par transporta pakalpojumiem” skaidrojuma daļa par transporta izdevumiem pārcelšanās gadījumā uz/no darbu ārvalstīs, pievienota kodam 2238. Tāpat tiek precizēts koda 2233 skaidrojums, uzsverot, ka šajā kodā uzskaita izdevumus par sabiedrisko transportu (biļetes, e-taloni) un iestādei sniegtos taksometra pakalpojumus.  Kods 2237 “Ārvalstīs strādājošo darbinieku bērna pirmsskolas un skolas izdevumu kompensācija” tiek svītrots un pilnībā pievienots kodam 2238.  Ņemot vērā augstāk minēto, tiek precizēts koda 2238 nosaukums un skaidrojums.   1. **Komunālie pakalpojumi, kurināmais un nodoklis**   Tiek precizēts koda 2220 “Izdevumi par komunālajiem pakalpojumiem” skaidrojums, norādot, ka šos kodus piemēro arī īrnieks, kas veic komunālo pakalpojumu apmaksu ar apsaimniekotāja vai izīrētāja starpniecību (saskaņā ar 2018.gada 20.februāra Ministru kabineta noteikumu Nr.97 “Publiskas personas mantas iznomāšanas noteikumi” 70.punktu,) nomas objekta apdrošināšanas izmaksas, nekustamā īpašuma nodoklis vai tā kompensācija, nekustamā īpašuma uzturēšanai nepieciešamo pakalpojumu (piemēram, siltumenerģija, dabasgāzes piegāde, ūdensapgāde un kanalizācijas pakalpojumu nodrošināšana, sadzīves atkritumu izvešana), elektroenerģijas, sakaru pakalpojumu izmaksas un citas nomas līgumā paredzētās izmaksas nomnieks sedz faktisko izmaksu apmērā.) Attiecīgi izīrētājs, kas ir budžeta iestāde, no īrnieka saņemtos maksājumus uzskaita ieņēmumos. Redakcionāli precizēts skaidrojums, ievērojot koda apakškodos veiktās redakcionālās izmaiņas – kodā 2221 “Izdevumi par siltumenerģiju, tai skaitā apkuri” precizēts nosaukums, jo papildinājums "tai skaitā" jau ir noformulēts koda 2220 skaidrojumā. Arī kodam 2222 “ Izdevumi par ūdeni un kanalizāciju” precizēts nosaukums.  Ir papildināts koda 2320 “Kurināmais un enerģētiskie materiāli” skaidrojums, norādot, ka kodā netiek uzskaitīti izdevumi par elektrību automašīnu uzlādei (uzskaita 2223 “Izdevumi par elektroenerģiju”).  Koda 2513 “Budžeta iestāžu nekustamā īpašuma nodokļa (t.sk. zemes nodokļa parāda) maksājumi budžetā” vieglākai izpratnei, precizēts koda nosaukums un pievienots koda skaidrojums. Skaidrots, ka kodā uzskaita arī īrnieka veiktos nodokļu maksājumus, kurus tas maksā ar nekustāmā īpašuma izīrētāja starpniecību.   1. **Citu normatīvo aktu ietekme uz terminoloģiju un izdevumu veidiem**   Atbilstoši Būvniecības likuma terminoloģijai, kodos 2241 “Ēku, būvju un telpu kārtējais remonts”, 2350 “Kārtējā remonta un iestāžu uzturēšanas materiāli” un 2240 “Remontdarbi un iestāžu uzturēšanas pakalpojumi (izņemot kapitālo remontu)” ir precizēts termins "kārtējie remonti" un precizēti skaidrojumi. Koda 2350 esošais skaidrojums aptver arī to, kas līdz šim bija saprotams kā “kārtējais remonts”. Ir papildināts arī koda 2240 skaidrojums, norādot, ka kodā uzskaitāmi izdevumi zaļās zonas, parku, pludmales tīrīšanai un labiekārtošanai. Koda 2241 skaidrojums saskaņots ar 2018.gada 13.februāra Ministru kabineta noteikumiem Nr.87 “Grāmatvedības uzskaites kārtība budžeta iestādēs” (turpmāk tekstā MK not. Nr.87), ietverot atsauci uz izmaksu kapitalizāciju - 68.punkts “Izmaksas, kas uzlabo attiecīgā pamatlīdzekļa, ieguldījuma īpašuma vai nemateriālā ieguldījuma stāvokli (aktīva pārbūve, restaurācija vai atjaunošana) tā lietderīgās lietošanas laikā vai būtiski maina esošā aktīva īpašības, salīdzinot ar tā iepriekšējiem rādītājiem, iekļauj pamatlīdzekļa, ieguldījuma īpašuma vai nemateriālā ieguldījuma vērtībā (kapitalizē)."  Saskaņā ar MK not. Nr.87 tiek precizēti vairāki kodi. Koda 2262 “Transportlīdzekļu noma” skaidrojums tiek precizēts saskaņā ar MK not. Nr.87 298.punktu (nomu klasificē kā finanšu nomu (līzingu) vai operatīvo nomu). Kodam 5100 “Nemateriālie ieguldījumi” svītrots skaidrojums, jo MK not. Nr.87 jau ir pateikts, kas ir nemateriālie ieguldījumi, un 5000 “Pamatkapitāla veidošana” koda skaidrojumā ir pateikts par vērtības samazinājumu. Arī kodam 5200 “Pamatlīdzekļi” svītrots skaidrojums, kā arī precizēts nosaukums, jo MK not. Nr.87 jau ir skaidrota pamatlīdzekļu būtība un uzskaites principi. Koda 5240 “Pamatlīdzekļu izveidošana un nepabeigtā būvniecība” nosaukums un skaidrojums precizēts, harmonizējot to ar MK not. Nr.87 lietoto terminoloģiju. Arī kodu 5260 “Bioloģiskie un pazemes aktīvi” un 5270 “Ilgtermiņa ieguldījumi nomātajos pamatlīdzekļos” skaidrojumi precizēti, harmonizējot tos ar MK not. Nr.87 lietoto terminoloģiju.  Tā kā spectērpi kā termins normatīvajos aktos netiek lietots, tiek precizēts koda 2313 “Spectērpi” nosaukums un papildināts koda skaidrojums, norādot kādus izdevumus uzskaita un kādus neuzskaita kodā 2313.  Saskaņā ar 2018.gada 1.jūlija grozījumiem Maksātnespējas likumā, tiek precizēts koda 2514 “Iedzīvotāju ienākuma nodoklis (no maksātnespējīgā darba devēja darbinieku prasījumu summām)” skaidrojums, Maksātnespējas administrācijas nosaukumu mainot uz Maksātnespējas kontroles dienests.  Saskaņā ar Ārstniecības likumu un 2017.gada 28.novembra Ministru kabineta noteikumiem Nr.689 “Medicīnisko ierīču reģistrācijas, atbilstības novērtēšanas, izplatīšanas, ekspluatācijas un tehniskās uzraudzības kārtība” tiek precizēts koda 2340 “Zāles, ķimikālijas, laboratorijas preces, medicīniskās ierīces, medicīniskie instrumenti, laboratorijas dzīvnieki un to uzturēšana” nosaukums – svītrojot vārdus “medicīniskie instrumenti”, jo pamatojoties uz Ārstniecības likumu, medicīniskās ierīces ietver sevī arī medicīniskos instrumentus. Precizēts arī koda 2340 skaidrojums, uzsverot, ka kodā uzskaita izdevumus par zālēm un pārsienamajiem līdzekļiem, kas paredzēti ārstniecības nodrošināšanai, ja to sniedz ārstniecības personas (Ārstniecības likumā - personas, kam ir medicīniskā izglītība un kas nodarbojas ar ārstniecību). Saskaņā ar Ārstniecības likumā definēto, ārstniecība ir profesionāla un individuāla slimību profilakse, diagnostika un ārstēšana, medicīniskā rehabilitācija un pacientu aprūpe. Citos gadījumos šādus materiālus (pārsienamie līdzekļi) attiecina uz 2390 "Pārējās preces", arī pirmās palīdzības gadījumā.  No koda 6239 “Pārējie valsts pabalsti un kompensācijas” skaidrojuma svītrots valsts speciālais pabalsts Latvijas neatkarības atgūšanas procesā bojāgājušo personu bērniem, jo minētie bērni visi ir sasnieguši 24 gadu vecumu, līdz kuram attiecīgo pabalstu ir tiesības saņemt. Šāds pabalsts vairs netiek izmaksāts. Koda 6239 skaidrojums papildināts ar Atbalstu adoptētājiem, pamatojoties uz jaunu valsts sociālo pabalstu (bērna adopcijas pabalsts), kuru piešķir saskaņā ar izmaiņām Valsts sociālo pabalstu likuma 8.2 pantā un 2019.gada 23.aprīļa Ministru kabineta noteikumiem Nr.177 “Kārtība, kādā piešķir un izmaksā bērna adopcijas pabalstu” (stājas spēkā 2019.gada 1.jūlijā).  Visā noteikumu tekstā redakcionāli harmonizētas vārdu “finansētu atvasinātu publisku” un “nefinansētu” lietojums (ievērojot locījumus), lietojot nenoteikto galotni.  Tiek precizēts noteikumu pielikuma trešās kolonnas nosaukums, jo attiecīgajā kolonnā norādīts ne tikai kods, bet arī tā skaidrojums.     1. **Subsīdijas un dotācijas**   Tiek precizēts koda 3000 “Subsīdijas un dotācijas” skaidrojums un koda 3200 “Subsīdijas un dotācijas komersantiem, biedrībām un nodibinājumiem” nosaukums un skaidrojums, papildinot to ar dotācijām fiziskajām personām Izmaiņas kodos 3000 un 3200 veiktas, jo ir precizēts kods 3264 “Valsts Kultūrkapitāla fonda pārskaitījumi fiziskajām personām kultūras projektu īstenošanai” (gan mainot nosaukumu, gan pievienojot skaidrojumu).Vēsturiski kods 3264 veidots priekš Valsts Kultūrkapitāla fonda paskaitījumiem kultūras projektu īstenošanai, ja saņēmējs ir fiziskā persona. Laika gaitā ir attīstījusies dažādu projektu īstenošana, kur finansējuma saņēmējam ir fiziskās personas statuss (un kas nav reģistrējusies kā saimnieciskās darbības veicējs). Līdz ar to tiek paplašināts koda 3264 lietotāju loks – valsts un pašvaldību iestāžu izdevumi projektu īstenošanai, ja finansējuma saņēmējs ir fiziskā persona.     1. **Sociālā rakstura maksājumi un kompensācijas**   Tiek precizēts koda 6000 “Sociālie pabalsti” nosaukums un skaidrojums, norādot, ka koda 6000 apakškodos tiek uzskaitītas arī kompensācijas (ne tikai pabalsti), kā arī izdevumi gan juridiskajām, gan fiziskajām personām.  Tiek papildināts skaidrojums kodam 6422 “Naudas balvas”, uzsverot, ka naudas balvu, piemēram, uzvarot pašvaldības rīkotajā konkursā, var saņemt gan fiziskā, gan juridiskā persona. Līdzīgi ir arī ar kodu 6510 “Kompensācijas, kuras izmaksā personām, pamatojoties uz Latvijas tiesu nolēmumiem” un 6520 “Kompensācijas, kuras izmaksā personām, pamatojoties uz Eiropas Savienības Tiesas, Eiropas Cilvēktiesību tiesas nolēmumiem”. Kodiem 6510 un 6520 tiek precizēts gan nosaukums, gan skaidrojums, uzsverot, ka kompensācijas var tikt izmaksātas gan fiziskajām, gan juridiskajām personām, un pamatojoties gan uz tiesu, gan lēmējiestāžu gan Eiropas Savienības Tiesas, Eiropas Cilvēktiesību tiesas nolēmumiem.   1. **Citi precizējumi un skaidrojumi**   Kodu 1150 “Atalgojums fiziskajām personām uz tiesiskās attiecības regulējošu dokumentu pamata” un 2200 “Pakalpojumi” skaidrojumi tiek papildināti, norādot, ka šajos kodos neuzskaita valsts sociālās apdrošināšanas obligātās iemaksas pensiju apdrošināšanai, kas attiecas uz autoratlīdzības saņēmējiem. Tās, ievērojot vienotu pieeju, un to, ka iemaksas pensiju apdrošināšanai visos gadījumos tiek veiktas no autoratlīdzības izmaksātāja līdzekļiem (gan tad, ja autors ir saimnieciskās darbības veicējs, gan arī kad nav), tiek uzskaitītas kodā 1210 “Darba devēja valsts sociālās apdrošināšanas obligātās iemaksas”.  Kodam 2210 “ Izdevumi par sakaru pakalpojumiem” tiek precizēts skaidrojums, svītrojot no tā uzskaitītās pozīcijas, jo tās, ņemot vērā tehnoloģiju attīstību, var mainīties vai izzust pavisam.  Pašreizējais koda 2232 “Auditoru, tulku pakalpojumi, izdevumi par iestāžu pasūtītajiem pētījumiem” nosaukums aptver ļoti šauru ekspertu loku. Tāpēc ir precizēts koda nosaukums un pievienots skaidrojums, norādot, ka kodā uzrāda visus izdevumus par dažāda veida ekspertīzēm (tai skaitā laboratoriskajiem pakalpojumiem) un slēdzieniem (pakalpojuma sniedzējs var būt gan juridiskā persona, gan fiziskā persona, kas reģistrējusies kā saimnieciskās darbības veicējs). Ja eksperta pakalpojums var tikt attiecināts uz konkrētu atsevišķi klasificētu pakalpojumu, piemēram, nekustamo īpašumu (nekustamā īpašuma vērtējums), tad tas ir jāattiecina uz attiecīgo kodu, piemēram, kodu 2244 “Nekustamā īpašuma uzturēšana”. Kodam 2232 tiek pievienoti ekspertu pakalpojumi no kodiem 2239 “Pārējie iestādes administratīvie izdevumi” un 2276 “Izdevumi juridiskās palīdzības sniedzējiem un zvērinātiem tiesu izpildītājiem”, līdz ar to precizējot arī koda 2276 skaidrojumu.  Pašreizējā redakcijā kods 2234 “Normatīvajos aktos noteiktie darba devēja veselības izdevumi darba ņēmējiem” aptver šauru izdevumu grupu. Lai turpmāk pēc būtības līdzīgi izdevumi būtu apvienoti vienā kodā - visus normatīvajos aktos noteiktos veselības un fiziskās sagatavotības izdevumus būs jāattiecina uz kodu 2234. Uz kodu attiecina arī transporta izdevumus par došanos uz veselības pārbaudes vietu un atpakaļ, ja to paredz normatīvie akti. Koda skaidrojumā minētas fiziskās sagatavotības pārbaudes attiecas gan uz iekšlietu un tieslietu jomā strādājošiem, gan arī uz sporta skolu organizētajām pārbaudēm saviem audzēkņiem, ja normatīvajos aktos tādas ir noteiktas. Tāpēc kodam 2234 pievienots arī kods 2277 “Izdevumi normatīvajos aktos noteikto fiziskās sagatavotības pārbaužu, sacensību un citu sporta pasākumu īstenošanai”.  Lai radītu skaidrāku izpratni un atšķirību starp kodiem 2236 “Maksājumu pakalpojumi un komisijas” un 2280 “Maksājumi par parāda apkalpošanu un komisijas maksas par izmantotajiem atvasinātajiem finanšu instrumentiem”, tiek papildināts koda 2236 skaidrojums.  Koda 2242 “Transportlīdzekļu uzturēšana un remonts” skaidrojums papildināts ar maksas stāvvietu izmantošanas izdevumiem.  Koda 2243 “Iekārtas, inventāra un aparatūras remonts, tehniskā apkalpošana” skaidrojums papildināts ar iekārtu sistēmām.  Lai lietotājiem būtu lielāka skaidrība par koda 2244 “Nekustamā īpašuma uzturēšana” pielietošanu, papildināts koda skaidrojums ar izdevumiem, ko tajā uzskaita.  Sākotnēji koda 2247 “Apdrošināšanas izdevumi” mērķis bija sniegt informāciju par iestāžu materiālās uzturēšanas vajadzībām veikto apdrošināšanu (ēkas, transports, infrastruktūra). Laika gaitā apdrošināšanas izdevumus arvien vairāk attiecina uz konkrēto objektu uzturēšanas izdevumiem (2242 “Transportlīdzekļu uzturēšana un remonts”, 2244 “Nekustamā īpašuma uzturēšana”). Turpmāk uz kodu 2247 attiecina tikai tādu apdrošināšanu, kuru atbilstošo ekonomiskajai būtībai nevar attiecināt uz citiem kodiem.  Attīstoties informācijas tehnoloģiju pakalpojumiem, tiek papildināts koda 2250 “Informācijas tehnoloģiju pakalpojumi” skaidrojums ar e-paraksta lietošanu un pievienoti kodi 2251 “Informācijas sistēmas uzturēšana” un 2259 “Pārējie informācijas tehnoloģiju pakalpojumi”. Kodā 2250 uzskaita arī ekspertu konsultācijas par programmatūras izmantošanu un slēdzienus par datoru likvidāciju.  Precizēts koda 2260 “Īre un noma” skaidrojums, ievietota atsauce uz kodu 2250, kā arī, lai nerastos pārpratumi, norādīts, ko kodā 2260 neuzskaita.  Precizēts koda 2269 “Pārējā noma” skaidrojums - papildināts kodu uzskaitījums.  Papildināts koda 2272 “Izdevumi par tiesvedības darbiem” skaidrojums, norādot, ka tajā uzskaita drošības naudas atbilstoši Administratīvā procesa likuma 124.pantā noteiktajam (drošības nauda par kasācijas sūdzību, blakus sūdzību, lūgumu par pagaidu aizsardzību, pieteikumu par lietas jaunu izskatīšanu sakarā ar jaunatklātiem apstākļiem) un neuzskaita pēc tiesas nolēmumiem personām veiktās izmaksas un saistībā ar tiesvedību maksājamās valsts nodevas summas.  Precizēts koda 2343 “Asins iegāde” skaidrojums, norādot, ka šeit uzskaita arī izdevumus par asins un asins komponentu sagatavošanu.  Precizēti kodu 2360 “Valsts un pašvaldību aprūpē un apgādē esošo personu uzturēšana” un 2369 “Pārējie valsts un pašvaldību aprūpē un apgādē esošo personu uzturēšanas izdevumi, kuri nav minēti citos koda 2360 apakškodos” nosaukumi, lai tie precīzāk atspoguļotu koda skaidrojumā uzskaitītās pozīcijas (piemēram, policijas darbinieki nav ne pašvaldības aprūpē, ne apgādē). Papildināts arī koda 2360 skaidrojums ar izdevumiem par mākslinieciskās pašdarbības kolektīvu audzēkņu ēdināšanu un tērpiem.  Labākai koda 2361 “Mīkstais inventārs” izpratnei, ir papildināts tā skaidrojums, ka uz kodu attiecina arī mīksto inventāru mākslinieciskās pašdarbības kolektīviem.  Precizēts un sastrukturēts koda 2370 “Mācību līdzekļi un materiāli” skaidrojums.  Precizēts koda 2400 “Izdevumi periodikas iegādei” nosaukums, lai lietotājiem būtu skaidrāks priekšstats, ka šajā kodā uzskaita periodiku tikai normatīvajos aktos noteiktā kārtībā reģistrēto bibliotēku krājumiem.  Papildināts koda 4390 “Pārējie iepriekš neklasificētie procentu maksājumi” skaidrojums ar vārdiem “Pārējos iepriekš neklasificētos izdevumus no procentu maksājumiem, tai skaitā,”, jo pašreizējā redakcija sašaurina koda lietojumu, faktiski pasakot, ka var pielietot tikai grāmatvedības uzskaitē, vienlaikus šajā kodā valsts pamatbudžetā konstatēta budžeta izpilde 2019.gadā par procentu maksājumu, kurš nav klasificējams nevienā citā no procentu maksājumu kodiem. Citi iepriekš neklasificētie izdevumi no procentu maksājumiem ir, piemēram, atliktais maksājums par ilgtermiņa ieguldījumu iegādi vai būvniecību.  Svītrojot kodu 5170 “Kapitālsabiedrību iegādes rezultātā iegūtā nemateriālā vērtība” un pievienojot to kodam 5130 “Pārējie nemateriālie ieguldījumi”, tiek precizēts koda 5130 skaidrojums.  Papildināts koda 7350 “Valsts budžeta transferti valsts budžeta daļēji finansētām atvasinātām publiskām personām un budžeta nefinansētām iestādēm Eiropas Savienības politiku instrumentu un pārējās ārvalstu finanšu palīdzības līdzfinansētajiem projektiem (pasākumiem)” nosaukums ar vārdiem "uzturēšanas izdevumu", lai nerastos redakcionāls pārpratums ar kodu 9590 “Valsts budžeta kapitālo izdevumu transferti valsts budžeta daļēji finansētām atvasinātām publiskām personām un budžeta nefinansētām iestādēm Eiropas Savienības politiku instrumentu un pārējās ārvalstu finanšu palīdzības līdzfinansētajiem projektiem (pasākumiem)”.  Tā kā kodam 7500 “Atmaksa valsts budžetā par veiktajiem izdevumiem” ir palicis tikai viens apakškods 7510 “Atmaksa valsts pamatbudžetā par valsts budžeta iestādes veiktajiem izdevumiem Eiropas Savienības politiku instrumentu un pārējās ārvalstu finanšu palīdzības līdzfinansētajos projektos (pasākumos)”, tad kods 7510 tiek svītrots un pievienots kodam 7500. Kodam 7500 tiek pievienots arī skaidrojums.  Kodam 8600 “Izdevumi debitoru parādu norakstīšanai un uzkrājumu veidošanai” tiek svītrots skaidrojums un izveidoti divi apakškodi, ar kuriem nodala izdevumus, kas attiecas uz bilances aktīviem vai uz bilances pasīviem.  Vairākos koda skaidrojumos ir veikti nelieli redakcionāli precizējumi – 2246 “Autoceļu un ielu pārvaldīšana un uzturēšana”, 2300 “Krājumi, materiāli, energoresursi, preces, biroja preces un inventārs, kurus neuzskaita kodā 5000”, 2312 “Inventārs”, 2500 “Budžeta iestāžu nodokļu, nodevu un sankciju maksājumi”, 5000 “Pamatkapitāla veidošana”, 5239 “Pārējie iepriekš neklasificētie pamatlīdzekļi”. Kodam 5239 veikts redakcionāls precizējums arī nosaukumā. |
| 3. | Projekta izstrādē iesaistītās institūcijas un publiskas personas kapitālsabiedrības | Nozaru ministrijas, pašvaldības un Valsts kase. |
| 4. | Cita informācija | Lai sagatavotu noteikumu projektu, Finanšu ministrijas Budžeta politikas attīstības departaments 2019. gada sākumā sagatavoja un izsūtīja anketu gan ministrijām, gan arī pašvaldībām, viedokļa noskaidrošanai un priekšlikumu izteikšanai. Aizpildītas anketas un komentārus atsūtīja visas ministrijas un 30 no 119 pašvaldībām. Tāpat tika sarīkotas neoficiālas diskusijas, kurās tika uzaicinātas piedalīties viedokli izteikušās iestādes, lai pārrunātu iespējamos pilnveidojumus izdevumu klasifikācijā. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Valsts un pašvaldību budžeta iestāžu, no valsts budžeta daļēji finansētu atvasinātu publisku personu un budžeta nefinansētu iestāžu amatpersonas (darbinieki), kas darbā piemēro izdevumu ekonomisko klasifikāciju. |
| 2. | Tiesiskā regulējuma ietekme uz tautsaimniecību un administratīvo slogu | Administratīvās izmaksas netiek palielinātas, administratīvās procedūras tiek nodrošinātas esošā finansējuma ietvaros. Noteikumu projekts paredz precizēt klasifikāciju pozīcijas, tādējādi atvieglojot to piemērošanu lietotājiem. |
| 3. | Administratīvo izmaksu monetārs novērtējums | Projekts neradīs papildu administratīvo slogu. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par noteikumu projekta izstrādi publicēta Finanšu ministrijas tīmekļa vietnē [www.fm.gov.lv](http://www.fm.gov.lv) sadaļā "Sabiedrības līdzdalība" – “Tiesību aktu projekti” – “Valsts budžeta politika”. Līdz ar to sabiedrības pārstāvji varēja līdzdarboties projekta izstrādē, rakstiski sniedzot viedokļus par projektu. Tāpat sabiedrības pārstāvji varēja sniegt viedokļus par projektu pēc tā izsludināšanas Valsts sekretāru sanāksmē. |
| 2. | Sabiedrības līdzdalība projekta izstrādē | Uzziņa par noteikumu projekta izstrādi 2019.gada 15.jūlijā publicēta Finanšu ministrijas tīmekļa vietnē https://www.fm.gov.lv/lv/sabiedribas\_lidzdaliba/tiesibu\_aktu\_projekti/valsts\_budzeta\_politika#project583 un Valsts Kancelejas tīmekļvietnē <https://www.mk.gov.lv/content/ministru-kabineta-diskusiju-dokumenti>. Viedokļus varēja sniegt līdz 2019. gada 26. jūlijam. |
| 3. | Sabiedrības līdzdalības rezultāti | Sabiedrības pārstāvju iebildumi un priekšlikumi nav saņemti. |
| 4. | Cita informācija | Sabiedrība pēc noteikumu pieņemšanas tiks informēta ar publikāciju oficiālajā izdevumā "Latvijas Vēstnesis" un normatīvo aktu datu bāzē www.likumi.lv. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts un pašvaldību budžeta iestādes, no valsts budžeta daļēji finansētas atvasinātas publiskas personas un budžeta nefinansētas iestādes. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem | Projekta izpilde neietekmēs pārvaldes funkcijas.  Projekta izpildei nav nepieciešama jaunu institūciju izveide, esošo institūciju likvidācija vai reorganizācija.  Projekts tiks realizēts esošo cilvēkresursu un finanšu līdzekļu ietvaros. |
| 3. | Cita informācija | Nav |

Finanšu ministrs J.Reirs

Liepiņa 67095455

Inga.Liepina@fm.gov.lv